Document ID: 32005D0624

KOMISIJAS LĒMUMS
(2005. gada 22. augusts)
par izņēmumu attiecībā uz cūkgaļas marķēšanu un tālāku lietošanu dažām saimniecībām Āfrikas cūku mēra uzraudzības zonā Sardīnijā, Itālijā
(izziņots ar dokumenta numuru K(2005) 3161)
(Autentisks ir tikai teksts itāļu valodā)
(2005/624/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 27. jūnija Direktīvu 2002/60/EK, ar ko paredz īpašus noteikumus cīņai pret Āfrikas cūku mēri un groza Direktīvu 92/119/EEK attiecībā uz Tešenas slimību un Āfrikas cūku mēri (1), un jo īpaši tās 11. panta 1. punkta f) apakšpunktu,
tā kā:
(1)
Komisijas 2005. gada 2. maija Lēmums 2005/363/EK par dzīvnieku veselības aizsardzības pasākumiem pret Āfrikas cūku mēri Sardīnijā, Itālijā (2) tika pieņemts, konstatējot Āfrikas cūku mēri Sardīnijā, Itālijā.
(2)
Sardīnijā joprojām vērojami Āfrikas cūku mēra uzliesmojumi un Itālija Direktīvas 2002/60/EK izpratnē veic pasākumus, lai Āfrikas cūku mēri Sardīnijā apkarotu.
(3)
Direktīvā 2002/60/EK noteikts, ka tūlīt pēc tam, kad oficiāli apstiprināta Āfrikas cūku mēra diagnoze cūkām saimniecībā, kompetentā iestāde trīs kilometru rādiusā ap vietu, kur noticis slimības uzliesmojums, nosaka aizsardzības zonu, kuru iekļauj uzraudzības zonā, kas attiecīgi aptver teritoriju vismaz desmit kilometru rādiusā.
(4)
Direktīva 2002/60/EK arī nosaka, ka cūkas no saimniecības, kur tās tiek turētas (“izcelsmes saimniecība”), kas atrodas aizsardzības zonā un uzraudzības zonā, nedrīkst izvest attiecīgi 40 un 30 dienas pēc sākotnējās tīrīšanas, dezinficēšanas un, ja nepieciešams, inficēto saimniecību dezinsekcijas. Pēc šiem termiņiem kompetentās iestādes var atļaut cūkas pārvest no izcelsmes saimniecības uz kautuvi, ja tiek ievēroti konkrēti noteikumi, it īpaši prasība, ka šādu cūku svaiga gaļa jāpārstrādā vai arī jāmarķē ar īpašu atzīmi un jāpārstrādā vēlāk.
(5)
Direktīvā 2002/60/EK paredzēts izņēmums attiecībā uz minētajiem nosacījumiem, kuru dalībvalstīm atļauj piemērot pēc to pieprasījuma un ja iesniedz atbilstošu pamatojumu.
(6)
Anela pašvaldībā Sardīnijā 2005. gada 25. maijā tika konstatēts Āfrikas cūku mēra uzliesmojums. Kompetentā iestāde nekavējoties noteica aizsardzības zonu trīs kilometru rādiusā ap vietu, kur konstatēja slimības uzliesmojumu, šo zonu iekļāva uzraudzības zonā desmit kilometru rādiusā ap vietu, kur konstatēja slimības uzliesmojumu. Vēlāk, 2005. gada 10. jūnijā, noteiktajā aizsardzības zonā, Bultei pašvaldībā tika konstatēts vēl viens slimības uzliesmojums.
(7)
Itālijas iestādes lūgušas Komisijai ļaut atkāpties no prasības marķēt svaigu gaļu ar paredzēto īpašo atzīmi un neievērot noteikumu, ka svaiga gaļa no saimniecības aizsardzības zonā ir jāpārstrādā. Lūgums pamatots ar to, ka pārstrādātajai gaļai ir ļoti grūti atrast noieta tirgu, kas izskaidrojams ar cūku labturības apstākļiem dažās saimniecībās, ja cūkas paredzētajā termiņā nenokauj un ir neliels papildu risks dzīvnieku veselībai, kas saistīts ar šādiem izņēmumiem, ja pieņemti arī īpaši slimības kontroles pasākumi. Tādēļ lietderīgi ir noteikt, ka, ievērojot īpašus noteikumus, cūkgaļa no saimniecībām, kas atrodas izveidotajā aizsardzības zonā, nav jāpārstrādā un jāmarķē ar paredzētajām īpašajām atzīmēm, pārstrādājot vēlāk. Lai garantētu, ka nav Āfrikas cūku mēra un nepastāv slimības izplatīšanās risks, jānosaka papildu pasākumi attiecībā uz izcelsmes saimniecību un cūku pārvietošanu.
(8)
Pārbaudes un paraugu ņemšanas procedūras attiecībā uz cūku pārvešanu no saimniecības aizsardzības zonā uz kautuvi atbilstīgi diagnostikas rokasgrāmatai (3) ir jāpiemēro pilnīgi. Gadījumā, kad piemēro Direktīvas 2002/60/EK 11. panta 4. punktā paredzēto atkāpi, piemēro diagnostikas rokasgrāmatas pielikuma IV nodaļas 6. punktu.
(9)
Tāpat ir lietderīgi paredzēt, ka cūkgaļu, cūkgaļas produktus un visus citus produktus, kuru sastāvā ir cūkgaļa, no saimniecībām, kurām paredz šādu atkāpi, atzīmē ar īpašu, Komisijas Lēmumā 2005/363/EK paredzēto atzīmi, gādājot, lai no Sardīnijas neizvestu šādu cūkgaļu, cūkgaļas produktus un citus produktus, kuru sastāvā ir cūkgaļa, un lai nodrošinātu attiecīgās cūkgaļas un produktu izsekojamību.
(10)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Priekšmets un darbības joma
Ar šo lēmumu paredz izņēmumu attiecībā uz noteikumiem par tādas svaigas cūkgaļas pārstrādi, kas iegūta no cūkām saimniecībās aizsardzības zonā, kuru izveido ap saimniecībām, kur konstatēts Āfrikas cūku mēris: Itālijā, Sardīnijā, 2005. gada 25. maijāAnela pašvaldībā un 2005. gada 10. jūnijā - Bultei pašvaldībā.
2. pants
Definīcijas
Šajā lēmumā piemēro Direktīvas 2002/60/EK 2. panta un Lēmuma (EK) Nr. 2005/363/EK 2. panta definīcijas.
3. pants
Atkāpe no Direktīvas 2002/60/EK 10. panta, 3. punkta f) apakšpunkta ceturtā ievilkuma
Kompetentā iestāde var atļaut nepārstrādāt kā paredzēts 10. panta 3. punkta f) apakšpunkta ceturtajā ievilkumā svaigu cūkgaļu, ko iegūst no cūkām, kas atbilstīgi Direktīvas 2002/60/EK 11. panta 1. punkta f) apakšpunktam pārvestas tieši uz kautuvi, ja ievēro šādus noteikumus:
a)
izcelsmes saimniecība atbilst 4. panta prasībām;
b)
cūku pārvietošana atbilst attiecīgajām Direktīvas 2002/60/EK prasībām, jo īpaši 11. panta 1. punkta f) apakšpunktam par termiņu, attiecīgi, 30 vai 21 dienas pēc inficētās saimniecības sākotnējas tīrīšanas, dezinficēšanas un, vajadzības gadījumā, dezinsekcijas, kura laikā cūkas no izcelsmes saimniecības nedrīkst izvest;
c)
gaļa, cūkgaļas produkti un citi produkti, kuru sastāvā ir cūkgaļa no šīm cūkām, ir marķēta ar īpašu veselības stāvokļa vai identificēšanas atzīmi, kā noteikts Lēmuma 2005/363/EK 4. pantā.
4. pants
Prasības attiecībā uz izcelsmes saimniecību
Izcelsmes saimniecībai, kas minēta 3. pantā, jāatbilst šādām prasībām:
a)
izcelsmes saimniecība nedrīkst atrasties aizsardzības zonā, ko izveido pēc Āfrikas cūku mēra uzliesmojuma;
b)
izcelsmes saimniecībās kompetentā iestāde ir noteikusi un apstiprinājusi atbilstošus bioloģiskās drošības pasākumus, lai novērstu Āfrikas cūku mēri un lai radītu iekšējās kontroles programmu Āfrikas cūku mēra konstatēšanai, kā noradīts ar Komisijas Lēmumu 2005/362/EK (4), apstiprinātajā izskaušanas programmā, pirms uzraudzības zonas izveides tās saimniecības apkaimē, kurā konstatēts Āfrikas cūku mēris;
c)
Āfrikas cūku mēris izcelsmes saimniecībā nedrīkst būt diagnosticēts vismaz divus gadus pirms cūku izvešanas no saimniecības.
5. pants
Ziņojumi Komisijai un pārējām dalībvalstīm
Itālija Komisijai un citām dalībvalstīm ik pēc četriem mēnešiem no šī lēmuma pieņemšanas dienas paziņo visu atbilstošo informāciju par šā lēmuma piemērošanu.
6. pants
Piemērošana
Šo lēmumu piemēro līdz 2005. gada 30. septembrim.
7. pants
Adresāts
Šis lēmums ir adresēts Itālijas Republikai.
Briselē, 2005. gada 22. augustā

Labels: 17
0
6
18
15